Adolfo Rodríguez Ansias

Adolfo Rodríguez Ansias, nado no Brasil o 11 de agosto de 1908 e finado en Ourense o 27 de xuño de 1982, foi un mestre e político galego.

 Traxectoria 
Nado no Brasil o 11 de agosto de 1908, fillo de Digna Ansias Camba, orixinaria de San Cibrao das Viñas, e Adriano Rodríguez Cordeiro, de Allariz. A nai finou por complicacións no parto dun novo fillo, e Adolfo foi enviado a Galicia a vivir coa súa tía materna Victoria Ansias Camba en Ourense. Estudou Maxisterio na Escola Normal de Ourense e aprobou a oposición de mestre en 1928. Exerceu no Rañadoiro (Muíños), na Escola Anexa de Ourense e en Bóveda de Amoeiro.

Foi un dos fundadores da Asociación de Trabajadores de la Enseñanza de Orense e administrador da súa revista Escuela del Trabajo. De ideoloxía radical-socialista, era coñecido polo seu activismo anticlerical. Foi detido e procesado con Ignacio Herrero Fuentes acusados de inxurias ao réxime, pero a causa foi sobresida,La Región, 3-1-1934, p. 3. e o comandante militar de Ourense impúxolle unha multa de 2.000 pesetas.La Región, 4-11-1934, p. 3.La Región, 16-1-1936, p. 4. Volveu ser detido en decembro.

Co golpe de Estado do 18 de xullo de 1936 foi cesado e destituído como mestre a principios de agosto por ser un dos dirixentes da ATEO.El Pueblo Gallego, 4-8-1936, p. 7. Foi perseguido, pero eludiu a súa detención manténdose agochado durante 28 anos na Loña, Mariñamansa, San Cibrao e fundamentalmente nun zulo construído na propia vivenda de planta baixa do edificio dos seus tíos na praza de San Cosme de Ourense. Abríronlle expediente de responsabilidades políticas en 1941.BOE, 3-10-1941, p. 3630.
O 1 de novembro de 1964 solicitou a reiconporación ao maxisterio. Foi reposto como mestre en Ferreira de Pantón. En 1965 foi mestre en Requiás (Muíños) e ao ano seguinte trasladouse a Marce (Pantón).La Voz de Galicia, 24-7-1966, p. 3. Despois foi mestre en Viveiro.

 Notas 

 Véxase tamén 
 Bibliografía 





 Ligazóns externas 
 Adolfo Rodríguez Ansias: o mestre da ATEO que viviu 28 anos emparedado
 Adolfo Rodríguez Ansias, mestre republicano, no seu corenta cabodano
 Ficha en Memoria da Coruña

Categoría:Profesores de Galicia
Categoría:Represaliados polo franquismo
Categoría:Nados no Brasil
Categoría:Nados en 1908
Categoría:Finados en 1982
Categoría:Personalidades de Galicia sen imaxes
Categoría:Anticlericais